CELEX: 32017D0784
Language: lt
Date: 1493078400000
Title: 2017 m. balandžio 25 d. Tarybos įgyvendinimo sprendimas (ES) 2017/784, leisti Italijos Respublikai taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 206 ir 226 straipsnių, ir kuriuo panaikinamas Įgyvendinimo sprendimas (ES) 2015/1401

6.5.2017   
            
            
               LT
            
            
               Europos Sąjungos oficialusis leidinys
            
            
               L 118/17
            
         TARYBOS ĮGYVENDINIMO SPRENDIMAS (ES) 2017/784
   2017 m. balandžio 25 d.
   leisti Italijos Respublikai taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 206 ir 226 straipsnių, ir kuriuo panaikinamas Įgyvendinimo sprendimas (ES) 2015/1401
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Tarybos įgyvendinimo sprendimu (ES) 2015/1401 (2) Italijai leidžiama reikalauti, kad už valdžios institucijoms tiekiamas prekes ar teikiamas paslaugas mokėtiną PVM tos institucijos pervestų į atskirą blokuotą mokesčių administratoriaus banko sąskaitą. Šia priemone nukrypstama nuo Direktyvos 2006/112/EB 206 ir 226 straipsnių nuostatų, susijusių su pridėtinės vertės mokesčio (PVM) mokėjimu ir sąskaitų faktūrų išrašymo tvarka;
            
         
               (2)
            
            
               raštu, kurį Komisija užregistravo 2017 m. vasario 16 d., Italija paprašė pratęsti šį leidimą. Kartu Italija paprašė išplėsti nukrypti leidžiančios nuostatos taikymo sritį ir ją taikyti prekių tiekimui ar paslaugų teikimui tiek bendrovėms, kurias kontroliuoja centrinės ir vietos valdžios institucijos, tiek biržinėms bendrovėms, įtrauktoms į „Financial Times Stock Exchange Milano Indice di Borsa“ (toliau – FTSE MIB) indeksą;
            
         
               (3)
            
            
               2017 m. kovo 15 d. raštu Komisija pranešė kitoms valstybėms narėms apie Italijos prašymą. 2017 m. kovo 16 d. raštu Komisija pranešė Italijai, kad turi visą prašymui įvertinti reikalingą informaciją;
            
         
               (4)
            
            
               Italija pradėjo taikyti papildomas kontrolės priemones, kad mokesčių administratorius galėtų atlikti kryžminę įvairių operacijų, apie kurias pranešė veiklos vykdytojai, patikrą ir stebėti PVM mokėjimus į blokuotas valstybės sąskaitas. Tačiau šios kontrolės priemonės dar tik pradedamos taikyti ir reikia daugiau laiko, kad būtų galima įvertinti jų veiksmingumą skatinant mokesčių mokėtojus vykdyti savo mokestines prievoles. Taigi Italija negali galutinai nustatyti ir įgyvendinti tinkamų kontrolės politikos priemonių, iki 2017 m. gruodžio 31 d. tebegaliojant Įgyvendinimo sprendimui (ES) 2015/1401. Todėl Italija paprašė pratęsti šios nukrypti leidžiančios nuostatos galiojimą;
            
         
               (5)
            
            
               Italija nustatė mokesčių slėpimo atvejų, susijusių su prekių tiekimu ir paslaugų teikimu kitoms bendrovėms, kurias kontroliuoja centrinės ir vietos valdžios institucijos, ir keletui į FTSE MIB indeksą įtrauktų biržinių bendrovių. Siekdama kovoti su mokesčių slėpimu tų subjektų prekių tiekėjams ar paslaugų teikėjams nesumokant PVM, Italija prašo leisti jai nukrypti nuo Direktyvos 2006/112/EB 206 straipsnio ir reikalauti, kad PVM už prekių tiekimą ir paslaugų teikimą bendrovėms, kurias kontroliuoja centrinės ir vietos valdžios institucijos, ir į FTSE MIB indeksą įtrauktoms biržinėms bendrovėms tie subjektai sumokėtų į atskirą blokuotą mokesčių administratoriaus sąskaitą. Be to, būtina nukrypti ir nuo Direktyvos 2006/112/EB 226 straipsnio, kad į sąskaitą faktūrą būtų galima įtraukti specialią pastabą, jog PVM reikia sumokėti į tą specialią sąskaitą;
            
         
               (6)
            
            
               vienas iš priemonės poveikių – prekių tiekėjai ar paslaugų teikėjai, kurie yra apmokestinamieji asmenys, nebegali kompensuoti pirkimo PVM pardavimo PVM. Jie gali nuolat būti kreditoriaus padėtyje ir jiems gali reikėti prašyti mokesčių administratoriaus grąžinti PVM. 2016 m. birželio mėn. pateiktoje ataskaitoje pagal Įgyvendinimo sprendimo (ES) 2015/1401 3 straipsnio 2 dalį Italija įrodė, kad jos PVM grąžinimo sistema veikia tinkamai ir kad vidutinis PVM grąžinimo laikotarpis neviršija trijų mėnesių. Be to, Italija pateikė informaciją,kad subjektams, kurie tiekia prekes ar teikia paslaugas valdžios institucijoms, buvo taikoma prioritetinė tvarka, dėl kurios grąžinimo laikotarpis dar sutrumpėdavo. Italijos tikisi, kad įsigaliojus naujoms taisyklėms bus įmanoma tinkamai administruoti galimą prašymų dėl PVM grąžinimo didėjimą;
            
         
               (7)
            
            
               2014 m. Italija nustatė prievolę už valdžios institucijoms tiekiamas prekes ir teikiamas paslaugas išrašyti elektronines sąskaitas faktūras. Ateityje tai turėtų sudaryti galimybę tinkamai kontroliuoti susijusį sektorių, kai bus parengta ir elektroninių duomenų pagrindu įdiegta atitinkama kontrolės politika. Nuo 2017 m. sausio 1 d. Italijoje taikomos papildomos kontrolės priemonės: neprivaloma apskaitos sistema („elektroninių sąskaitų faktūrų išrašymas“) ir privalomas pranešimas mokesčių administratoriui apie visas išrašytas ir gautas sąskaitas faktūras, taikomas ir bendrovėms, kurioms prašoma taikyti nukrypti leidžiančią nuostatą, ir jų prekių tiekėjams ar paslaugų teikėjams. Tomis priemonėmis siekiama sudaryti galimybę Italijos mokesčių administratoriui atlikti kryžminę įvairių operacijų, apie kurias pranešė veiklos vykdytojai, patikrą ir stebėti PVM mokėjimus. Kai ši sistema bus visapusiškai įgyvendinta, turėtų nebebūti poreikio nukrypti nuo Direktyvos 2006/112/EB. Todėl Italija užtikrino, kad nesieks pratęsti šios nukrypti leidžiančios nuostatos taikymo;
            
         
               (8)
            
            
               prašoma nukrypti leidžianti nuostata turėtų būti taikoma ribotą laiką, kad būtų galima įvertinti, ar speciali priemonė yra tinkama ir veiksminga;
            
         
               (9)
            
            
               siekiant užtikrinti tinkamą šios nukrypti leidžiančios nuostatos taikymo kontrolę, visų pirma, šios priemonės poveikio PVM grąžinimui apmokestinamiesiems asmenims, kuriems taikoma nukrypti leidžianti nuostata, kontrolę, reikėtų reikalauti, kad Italija per penkiolika mėnesių nuo nukrypti leidžiančios priemonės įsigaliojimo Komisijai pateiktų ataskaitą apie bendrą padėtį, visų pirma apie vidutinį laikotarpį, per kurį apmokestinamieji asmenys gali susigrąžinti PVM, ir apie priemonių veiksmingumą mažinant mokesčių slėpimą atitinkamuose sektoriuose. Italija turėtų tęsti reformas, kuriomis siekiama užtikrinti sklandžią ir savalaikę PVM grąžinimo tvarką;
            
         
               (10)
            
            
               nukrypti leidžianti priemonė yra proporcinga siekiamiems tikslams, nes jai taikomas laiko apribojimas ir ji taikoma tik sektoriams, kuriuose kyla didelių mokesčių slėpimo problemų. Be to, taikant nukrypti leidžiančią priemonę nekyla rizika, kad bus pradėta slėpti mokesčius kituose sektoriuose arba kitose valstybėse narėse;
            
         
               (11)
            
            
               nukrypti leidžianti nuostata neturės neigiamo poveikio bendrai mokestinių pajamų, surenkamų galutinio vartojimo etape, sumai ir neturės neigiamo poveikio Sąjungos nuosaviems ištekliams iš PVM;
            
         
               (12)
            
            
               Įgyvendinimo sprendimas (ES) 2015/1401 turėtų būti panaikintas,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Direktyvos 2006/112/EB 206 straipsnio, Italijai leidžiama nustatyti, kad PVM, kurį už tiekiamas prekes ir teikiamas paslaugas turi sumokėti toliau nurodyti subjektai, gavėjas turi mokėti į atskirą blokuotą mokesčių administratoriaus banko sąskaitą:
   
               —
            
            
               valdžios institucijos;
            
         
               —
            
            
               bendrovės, kurias kontroliuoja valdžios institucijos, kaip nurodyta Italijos civilinio kodekso (Codice Civile) 2359 straipsnyje;
            
         
               —
            
            
               į FTSE MIB indeksą įtrauktos biržinės bendrovės, kurių sąrašą 2017 m. balandžio 28 d. Italija paskelbs Italijos oficialiajame leidinyje (Gazzetta Ufficiale) ir, jei reikia, kasmet peržiūrės.
            
         2 straipsnis
   Nukrypstant nuo Direktyvos 2006/112/EB 226 straipsnio, Italijai leidžiama reikalauti, kad į sąskaitas faktūras, išrašytas už 1 straipsnyje išvardytiems subjektams tiekiamas prekes ir teikiamas paslaugas, būtų įtraukta speciali pastaba, kad PVM turi būti mokamas į atskirą blokuotą mokesčių administratoriaus banko sąskaitą.
   3 straipsnis
   Italija praneša Komisijai apie 1 ir 2 straipsniuose nurodytas nacionalines priemones.
   Per 15 mėnesių nuo 1 ir 2 straipsniuose nurodytų priemonių įsigaliojimo Italijoje Italija pateikia Komisijai ataskaitą apie bendrą PVM grąžinimo apmokestinamiesiems asmenims, kuriems poveikį darys šios priemonės, padėtį, visų pirma apie vidutinę grąžinimo procedūros trukmę ir bendrą šios priemonės veiksmingumą mažinant PVM slėpimą susijusiuose sektoriuose.
   4 straipsnis
   Įgyvendinimo sprendimas (ES) 2015/1401 panaikinamas nuo 2017 m. liepos 1 d.
   5 straipsnis
   Šis sprendimas taikomas nuo 2017 m. liepos 1 d. iki 2020 m. birželio 30 d.
   6 straipsnis
   Šis sprendimas skirtas Italijos Respublikai.
   
      Priimta Liuksemburge 2017 m. balandžio 25 d.
      
         
            Tarybos vardu
         
         
            Pirmininkas
         
         I. BORG
      
   
   
      (1)  OL L 347, 2006 12 11, p. 1.
   
      (2)  2015 m. liepos 14 d. Tarybos įgyvendinimo sprendimas (ES) 2015/1401, kuriuo Italijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 206 ir 226 straipsnių (OL L 217, 2015 8 18, p. 7).